Безработицата прогонила 400 000 души от родните им места | България | Новини от България и Света | OFFNews.bg
Безработицата прогонила 400 000 души от родните им места
Последна промяна на 01 май 2012 в 17:05 633 0
Бюро по труда. Снимка: БГНЕС
379 181 души са напуснали родните си места, за да могат да работят. Това сочат данни за последните 10 години (2000-2011), цитирани в изследване на Българската стопанска камара.
64.5% са напуснали и областта, в която са живеели. Областите, към които мигрират най-много хора от страната, са София (столица) - 32.1%, Варна - 10.8%, Пловдив - 7.7%, и Бургас - 5.5%.
През въпросния период процентът на работещите младежи между 15 и 24 г. е намалял с 2,8 на сто до 19,1%, а този на възрастните работещи - с 0,2% до 43,9%.
Заради кризата повече мъже са останали без работа, отколкото жени. Въпреки това заетостта сред мъжете продължава да е по-висока от тази сред жените.
Над 88 0000 души са останали без работа в частните предприятия. От тях най-много са в сектор "Индустрия". Това се дължи най-вече на съкращения в сферата на преработващата промишленост и строителството, се посочва в изследването. За 2011 спрямо 2010 година има увеличение (с 10 200) на наетите в секторите "Доставяне на води", "Канализационни услуги" и "Управление на отпадъци и възстановяване".
Данните, цитирани от БСК, показват, че за последните 30 години (от 1980 до 2011 година) само 233 463 имигранти, живели в чужбина над 1 г., са се завърнали в България. Цифрите не оправдават очакванията за имигрантска вълна и подсилване на икономиката ни с качествени специалисти.
Всеки шести (16,1%) от завърналите се в родината е дошъл от от Руската федерация, 9,3% - от Испания. 9 на сто от българите са дошли от Германия и Гърция.
Почти половината от прибралите се в страната са със средно образование - 45.8 на сто, с висше образование са 34,1%, а с основно - 13 на сто.
Хората с висше и средно образование продължават да се увеличават за сметка на тези с основно и по-ниско образование. Висшистите у нас са 1 348 700 или всеки пети (19.6 на сто). Спрямо предишното преброяване увеличението на висшистите е 5,5%.
Жените завършват значително по-често висше образование от мъжете. Дамите с висше образование у нас са 791.8 хил. жени (22.3 на сто), а мъжете висшисти са 556.9 хиляди (16.7 на сто).
Най-образовани са жителите на София-град, където всеки трети (36,8 на сто) е с висше образование, което е и почти два пъти по-високо от средния дял за страната. Следват областите Варна и Пловдив. Най-малко висшисти има в областите Кърджали (10,3 на сто), Търговище (11,5%) и Разград (1116 на сто).
Според последното преброяване в България има 112 778 неграмотни. От тях най-много са в областите Сливен (5,7 на сто), Кърджали (5,2%), Силистра (3,8 на сто) и Ямбол (3,0 на сто). Най-нисък е делът на неграмотните в София-град (0,4 на сто) и Перник (0,5 на сто).
Агенция по заетостта безработни България висше образование данни емигранти население пазар на труда